Virtain musiikkiyhdistys ry. Vapaa julkaistavaksi 22.3.2016

**Kurjenkylässä herkutellaan musiikilla ja mansikkakakulla:**

**Ludwigia luomuna - Marzia mansikalla**

**Joutsenjärven luomutilan ladossa musisoivat Kamus-kvartetti, Marzi Nyman ja Niko Kumpuvaara perjantaina 15.7. klo 18.00 ohjelmanaan Beethovenia ja Tapio Rautavaaraa. Konsertin väliajalla nautitaan mansikkakakkukahvit.**

Joutsenjärven luomumansikkatila Virtain Kurjenkylässä on tärkeä osa KesäVirrat soi -musiikkijuhlan tarinaa. Tilan vanhaisäntä Olli Joutsenjärvi ja hänen vaimonsa Maisa olivat mukana alusta alkaen, vaikka Olli sysääkin kaiken kunnian sellotaiteilija ja tulisielu Hannu Kiiskille.

* Olimme Virtain keskustassa yksissä ikäjuhlissa, joiden tarjoilun hoiti vaimoni Maisa ja Hannu Kiiski vastasi tilaisuuden ohjelmasta. Puhuimme, miten mukavaa olisi, jos musiikkitilaisuuksia olisi enemmänkin. Sanoin Hannulle, että voisit järjestää meidän tilalle mansikka-shown. Ihmiset siitä innostuivat ja ryhdyimme toimeen. Vuonna 2014 Hannu keräsi kokoonpanon ja pienellä varoitusajalla meidän lato täyttyi tyytyväisistä ja ilahtuneista kuulijoista. Kyllä minäkin siinä olin sitten touhuamassa tätä ajatusta eteenpäin. Jostakinhan sen pitää täälläkin alkaa. Hannua pitää kiittää siitä, että on jaksanut kehittää ja viedä eteenpäin tätä musiikkijuhlaa. Ilman sitoutumista ja hengen paloa tällaisesta tapahtumasta ei tule totta, sanoo Olli Joutsenjärvi.

Tänä vuonna latoon saadaan soittamaan Kamus-kvartetti, Marzi Nyman ja Niko Kumpuvaara. Väliajalla tarjotaan taas tilan omista luomumansikoista Maisa Joutsenjärven leipomaa mansikkatäytekakkua kahvin kyytipoikana. Tämäkin yksityiskohta erottaa konsertin kaikista muista. Tapahtuman viehättävää tunnelmaa arvostavat niin kuulijat kuin esiintyvät taiteilijatkin.

* En ole aiemmin käynyt Joutsenjärven luomutilalla eli olen onnellinen neitsytmatkalainen. Virroille tulen soittamaan intomielellä. Paikkakunta on kaunis ja festivaalista olen kuullut silkkaa hyvää. Tämän kaltaiset musiikkijuhlat ovat todella tärkeitä tapahtumia. Tämä on sitä yhteisöllisyyttä, josta niin paljon puhutaan, mutta kukaan ei tunnu ymmärtävän, mitä se käytännössä on. Ihmisten yhteistä ”suuntaa”, sanoo kitaristi Marzi Nyman, joka on esimerkki siitä monenlaisesta ja raja-aitoja kumartamattomasta muusikkoudesta, joka on tuonut suomalaiseen rytmimusiikkiin uudenlaista elinvoimaa..

Entä sitten mansikkatäytekakku kahvin kera? Marzi hymyilee ja sanoo sen todellakin kuuluvan kesäherkkuihinsa. ”En pysty lopettamaan sen syömistä, kun kerran aloitan!”

Joutsenjärven tilalla on pitkä historia. Tila on ollut suvun hallussa 200 vuotta ja nykyinen isäntä Hannu Joutsenjärvi on tilalla seitsemäs. Luomuviljelytilan päätuotantosuunta ovat marjat ja peruna ja marjoista mansikka on tärkein. Sitä on viljelty yli 40 vuotta ja luomuviljelyyn siirryttiin jo 1990-luvulla eli kauan ennen muodikkaan termin keksimistä.

Tilan luomumansikka on nykyään tunnettu ja maukkaaksi tunnustettu. Mansikkaa haetaan ympäri maata aina Tamperetta, Jyväskylää, Vaasaa ja Helsinkiä myöten. Luomutuotepiirit ovat kiinnostuneita mansikasta ja niitäkin palvellaan mahdollisuuksien mukaan. Mansikanpoimijat puolestaan tulevat hyvinkin kaukaa, etäisimmät Marin tasavallasta asti. Parhaimmillaan poimijoita on parisenkymmentä ja tilalla käy vilske, kun osa majoittuu paikan päällä.

Olli Joutsenjärvi pitää erittäin tärkeänä asiana, että korkeatasoisia konsertteja viedään myös kylille. Hän kertoo itse kuuntelevansa kaikenlaista musiikkia ja laulaneensa mieskuorossa 15 vuoden ajan. Tämän tilan yhdeksi tuotantosuunnaksi siis istuu hyvin myös musiikkielämysten tuotanto.

**Yhteydenotot:**

Lisätietoja KesäVirrat soi -musiikkijuhlasta, tiedotuspäällikkö Aino Alppinen, puh. 050 311 0639

Haastattelupyynnöt taiteellinen johtaja Hannu Kiiski, puh. 0400 235 642

Joutsenjärven luomutila, Olli Joutsenjärvi, puh. 0400 336 828

[www.kesavirratsoi.fi](http://www.kesavirratsoi.fi)

<https://www.facebook.com/kesavirrat.soi/?fref=ts>

<https://twitter.com/kesavirratsoi>

#kesävirratsoi